b'\n_START_ARTICLE_\n\xc4\x8crni trn\n_START_SECTION_\nOpis\n_START_PARAGRAPH_\n\xc4\x8crni trn zraste do 5 metrov visoko in ima gosto in razvejano kro\xc5\xa1njo. Kratki poganjki so pogosto spremenjeni v trne. Listi so enostavni, podolgovati in jaj\xc4\x8dasti ali elipti\xc4\x8dni z napiljenimi robovi. \xc4\x8crni trn cveti od marca do maja. Cvetovi imajo 5 belih ven\xc4\x8dnih listov in so na veje name\xc5\xa1\xc4\x8deni na kratkih pecljih posami\xc4\x8dno ali po dva ali trije skupaj. Na za\xc4\x8detku jeseni se iz oplojenih cvetov razvijejo do 15 mm debeli modri ko\xc5\xa1\xc4\x8di\xc4\x8dasti plodovi, ki jih pokriva sivo modra voskasta prevleka. Plodovi dozorijo pozno v jeseni in so sprva trpki, po prvi zmrzali pa trpkost izgine. Koreninski sistem je plitev in dobro razvit, rastlina pa najbolje uspeva na zra\xc4\x8dnih, globokih in bogatih, dobro odcednih tleh. Bolj mu ustreza bazi\xc4\x8dna kot kisla podlaga, dobro prena\xc5\xa1a mraz in veter._NEWLINE_Plod \xc4\x8drnega trna se imenuje trnulja.\n_START_SECTION_\nUporabnost\n_START_PARAGRAPH_\nLes \xc4\x8drnega trna je zelo trd in je odli\xc4\x8dno kurivo, saj proizvaja veliko toplote in malo dima. Poleg tega iz njega izdelujejo sprehajalne palice, uporabljajo pa ga tudi v lesni galanteriji in za ro\xc4\x8daje orodja. Iz \xc4\x8drnega trna so na Irskem v preteklosti izdelovali bojne palice, imenovane shillelagh._NEWLINE_Plodovi \xc4\x8drnega trna so u\xc5\xbeitni in se lahko u\xc5\xbeivajo surovi, ali pa se iz njih kuha marmelada. Ponekod jih namakajo tudi v \xc5\xbeganje ali kis. Listje se uporablja za \xc4\x8daj. Plodove \xc4\x8drnega trna so za prehrano uporabljali \xc5\xbee v daljni zgodovini. Tako so v \xc5\xbeelodcu ledenodobnega lovca \xc3\x96tzija na\xc5\xa1li neprebavljene jagode \xc4\x8drnega trna_NEWLINE_V plodovih je veliko vitamina C, poleg tega pa vsebujejo \xc5\xa1e pektin in razli\xc4\x8dne rudnine ter flavonoide._NEWLINE_V tradicionalni medicini so ga uporabljali za \xc4\x8di\xc5\xa1\xc4\x8denje in krepitev telesa ter za dobro delovanje prebavil in odvajanje vode. \xc4\x8caj iz cvetov \xc4\x8drnega trna je blago odvajalo, krepi \xc5\xbeelodec, pospe\xc5\xa1uje tek, odpravlja \xc5\xbeelod\xc4\x8dne kr\xc4\x8de, \xc4\x8disti kri, odpravlja izpu\xc5\xa1\xc4\x8daje na ko\xc5\xbei, zdravi ne\xc4\x8disto ko\xc5\xbeo, ustavlja krvavitve. \xc4\x8caj iz plodov se lahko uporablja proti driski in uhajanju urina.'